
R A P O R T

asupra propunerii legislative pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950 - 1961
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, cu adresa nr. Pl.x 33 din 12 februarie 2007, pentru dezbatere pe fond în procedură obişnuită, cu propunerea legislativă pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950 – 1961. 

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1346/09.10.2006)

· avizul favorabil al Consiliului Economic şi Social (nr.2456/17.10.2006)

· avizul negativ al Comisiei pentru apărare, ordine publică şi siguranţă naţională (nr.32/104/20.02.2007)

· punctul de vedere negativ al Guvernului (nr.3187/20.10.2006).

Propunerea legislativă are ca obiect de reglementare modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950 – 1961, cu modificările şi completările ulterioare, intervenţiile legislative propuse urmărind ca aceste persoane să beneficieze şi de alte drepturi, pentru o echitabilă reparaţie faţă de suferinţele, umilinţele şi dezonoarea la care au fost supuşi.
Comisia propune Plenului Camerei Deputaţilor respingerea iniţiativei legislative din următoarele considerente:

· din punct de vedere fiscal, indemnizaţiile lunare de care beneficiază persoanele fizice potrivit Legii nr.309/2002 sunt venituri neimpozabile, conform art.42 lit.a) din Legea nr.571/2003 privind Codul fiscal, cu modificările şi completările ulterioare. Astfel, considerăm nejustificată prevederea alin.(1) al art.1 referitoare la neimpozarea veniturilor reprezentând indemnizaţia lunară acordată conform legii;
· nu se justifică nici prevederile alin.(2) al art.2, deoarece Titlul IX – Impozite şi taxe locale din Legea nr.571/2003, cu modificările şi completările ulterioare. prevede expres ce persoane fizice beneficiază de scutire la plata impozitului pe clădiri. Calculul influenţei asupra impozitului pentru o singură locuinţă deţinută de persoanele care beneficiază de facilităţile prevăzute în propunerea legislativă nu poate fi efectuat deoarece nu se ţine o bază de date privind numărul de locuinţe, suprafaţa aferentă şi zona în care sunt amplasate;

· referitor la gratuităţile acordate pentru transport sau telefon, precizăm că sunt o serie de neclarităţi legate de numărul de persoane beneficiare ale prevederilor acestei propuneri, numărul de călătorii, diferenţierea între călătoriile pe calea ferată şi alte mijloace de transport etc;

· cheltuielile aferente acestor prestaţii nu au fost cuprinse în bugetul de stat pe anul 2007, iar iniţiatorii nu indică sursele de finanţare necesare acoperirii sporului de cheltuieli, 
încălcându-se prevederile art.15 alin.(1) din Legea nr.500/2002 privind finanţele publice, cu modificările şi completările ulterioare, precum şi cele ale art.138 alin.(5) din Constituţia României.
2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în şedinţa comisiei din 22 februarie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei
· d-na Georgeta Bratu – director, Ministerul Muncii, Solidarităţii Sociale şi Familiei

· d-na Cecilia Sebe – consilier, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 14 voturi pentru şi un vot împotrivă.

5. Propunerea legislativă a fost respinsă de Senat în şedinţa din 06.02.2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

